***«Чырвоны штраль»*** — шосты студыйны альбом беларускага гурта Крамбамбуля. Альбом стаў даступны для праслухоўвання і бясплатнай запампоўкі 14 кастрычніка 2015 года на мульцілэйбле «Пяршак» інтэрнэт-часопіса 34mag.net. Па словах Лявона Вольскага гэта развітальны альбом Крамбамбулі, пасля якога група «сыдзе ў лясы і зоймецца партызанскай дзейнасцю».

Пра альбом
----------

Альбом «Чырвоны штраль» названы ў гонар аднайменнага кафэ, якое існавала ў пачатку XX стагоддзя ў Вільні. У гэтым кафэ любілі бываць прадстаўнікі беларускай інтэлігенцыі. Сярод гасцей установы былі ў тым ліку Янка Купала і браты Луцкевічы. У гэтым кафэ таксама адбываюцца падзеі адной з песень альбома. Існуе легенда, што ў 1916 годзе менавіта ў гэтым кафэ адбылася сустрэча Луцкевічаў з прадстаўнікамі польскіх і літоўскіх колаў, пасля якой браты прыйшлі да высновы, што трэба арыентавацца не на аднаўленне Рэчы Паспалітай або Вялікага княства Літоўскага, а на стварэнне незалежнай Беларусі, што яны і паспрабавалі ажыццявіць у 1918 годзе пад сцягам БНР.

Альбом запісваўся ў 2014-2015 гадах у Вільні на студыі Ymir Audio, дзе перад гэтым быў запісаны сольны альбом Лявона «Грамадазнаўства». Саўнд-прадзюсарам таксама выступіў нарвежац Снорэ Бергеруд.

30 верасня 2015 года група прадставіла публіцы першую песню з альбома «То ня дудка». «За сваю гісторыю „Крамбамбуля" была гламурнай, была дурняватай, а зараз сітуацыя прымусіла нас стаць больш сур'ёзнымі. Гэтая песня будзе адкрываць альбом, бо гэта кшталту прадмовы, уводзінаў у тэму. Яна аб тым, што сёння мы ладзім аттапырку, а заўтра, магчыма, трэба будзе ісці змагацца за родны край», — растлумачыў Лявон Вольскі. Адначасова з выхадам альбома 14 кастрычніка выйшаў відэакліп на песню «Каб мы калі каму чаго», які зняў рэжысёр і даўні сябра гурта Мацвей Сабураў.

На альбоме 12 кампазіцый. Апроч іншага, альбом уключае кавер-версію песні «Партызанская» гурта N.R.M. з альбома «Одзірыдзідзіна» 1996 года. Гэтая песня была першым сур'ёзным хітом N.R.M. Песня «Я страляў у міліцыянта» ўяўляе сабой вольнае пераасэнсаванне песні Боба Марлі «I Shot the Sheriff».

Паколькі Крамбамбуля ўваходзіла ў неафіцыйны спіс забароненых у Беларусі музыкаў, канцэрт-прэзентацыя новага альбома прайшла ў Вільні 7 лістапада 2015 года. Як звычайна ў падобных выпадках амбасада Літвы выдавала бясплатныя візы на некалькі дзён для грамадзян Беларусі пры прад'яўленні квітка на канцэрт.

Трэкліст
--------

| № | Назва | Працягласць |
| --- | --- | --- |
| 1. | «То ня дудка»  | 3:31 |
| 2. | «Франя»  | 2:17 |
| 3. | «Глёрыя»  | 3:22 |
| 4. | «Сэрца паўстанца»  | 3:06 |
| 5. | «Гэй, ліцьвіны, Бог нам радзіць!»  | 3:56 |
| 6. | «Я страляў у міліцыянта»  | 3:31 |
| 7. | «Чырвоны штраль»  | 3:20 |
| 8. | «Мама, не журыся»  | 3:11 |
| 9. | «Ваенныя песьні»  | 2:37 |
| 10. | «Партызанская»  | 3:40 |
| 11. | «Каб мы калі каму чаго»  | 2:01 |
| 12. | «Свабоду не стрымаць»  | 4:35 |
| **39:07** |

* Словы: Лявон Вольскі
* Музыка: Лявон Вольскі, Алесь-Францішак Мышкевіч (4), Павел Аракелян (7)

Удзельнікі запісу
-----------------

* Лявон Вольскі — вакал, гітара
* Павел Аракелян — вакал, клавішы, саксафон, флейта
* Алесь-Францішак Мышкевіч — вакал, бас-гітара
* Павел Трыпуць — гітара
* Павел Мамонаў — ударныя, перкусія
* Андрэй Якубчык — вакал, труба
* Сіндрэ Скее — гітара (11)
* Снорэ Бергеруд — гітара, бас (11)
* Алег Гарус — гітара, укулеле (12)
* Саўнд-прадзюсар — Снорэ Бергеруд, Ymir Audio (2014-2015)
* Запіс і звядзенне (11): Зміцер Галадко, FORZ
* Мастэрынг — Джэймі Гомэс, Orgone Studios
* Дызайн — Ігар Назаранка

Рэцэнзіі
--------

Прафесійнымі крытыкамі альбом быў сустрэты пазітыўна, на сайце Experty.by яго сярэдні бал 8,5 з 10. Большасць экспертаў сышлося ў меркаванні, што гэта альбо лепшы, альбо адзін з лепшых альбомаў групы. Таксама ўсе адзначылі змяненне тэматыкі песень. Яна стала больш сур'ёзнай, група у гэтай працы адышла ад сваёй звычайнай застольна-алкагольнай лірыкі.

Што ж тычыцца партызанскай тэмы альбома, то Ягор Цывілька адзначыў: «Тэма партызанкі на „Чырвоным штралі" раскрываецца без маралізатарства і гераізацыі барацьбы. Усё, як у жыцці, дзе вайна і смерць суіснуюць з каханнем, танцамі і смехам. У выніку героі песень успрымаюцца выпуклымі, жывымі, нармальнымі людзьмі, а не шаблоннымі барацьбітамі з плакатаў і фільмаў».

Зноскі
------

1. 1 2  «Чырвоны штраль» — развітальны альбом «Крамбамбулі» на 34mag
2. ↑  «Чырвоны Штраль»: премьера прощального альбома «Крамбамбули» Архівавана 16 кастрычніка 2015.
3. 1 2 3  «Крамбамбуля» приглашает в Вильнюс на презентацию нового альбома / Naviny.by
4. ↑  «Крамбамбуля» презентует в Вильнюсе последний альбом Архівавана 29 кастрычніка 2015.
5. ↑  «Крамбамбуля» показала первую песню из последнего альбома Архівавана 3 лістапада 2015.
6. ↑  N.R.M. «Одзірыдзідзіна» | Experty.by — белорусская музыка
7. ↑  Будзьма беларусамі!
8. ↑  Фоторепортаж: Крамбамбуля сыграла последний концерт Архівавана 6 сакавіка 2017.
9. ↑  Крамбамбуля «Чырвоны штраль» (+аўдыё) | Experty.by — белорусская музыка

Спасылкі
--------

* Канцэрт-прэзентацыя альбома «Чырвоны штраль» у Вільнюсе
* Афіцыйнае лірык відэа песні «То ня дудка»
* Відэакліп на песню «Каб мы калі каму чаго»
* Крамбамбуля ў студыі Ymir Audio

| ⛭Крамбамбуля |
| --- |
| Склад | Лявон Вольскі ·  Алег Гарус ·  Павел Аракелян ·  Алесь-Францішак Мышкевіч ·  Андрэй Якубчык ·  Павел Мамонаў |
| Дыскаграфія | 
Застольны альбом · 
Каралі раёну · 
Радыё Крамбамбуля 0,33 FM · 
Сьвяточная · 
The Best albo Belarusian Disco · 
Drabadzi-drabada · 
Чырвоны штраль
 |